Det Økonomiske og Sociale Udvalgs udtalelse om "Forslag til Europa-Parlamentets og Rådets forordning om fastsættelse af fælles bestemmelser om sikkerhed inden for civilluftfart"

(2002/C 48/17)

Rådet for Den Europæiske Union besluttede den 5. november 2001 under henvisning til EF-traktatens artikel 80, stk. 2 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Bo Green til ordfører.

Det Økonomiske og Sociale Udvalg vedtog på sin 386. plenarforsamling af 28.-29. november 2001, mødet den 28. november 2001, følgende udtalelse med 74 stemmer for og 2 hverken for eller imod.

1. Baggrund

1.1. Dagen efter terrorangrebene den 11. september 2001 i New York og Washington traf regeringscheferne, formanden for Europa-Parlamentet, formanden for Europa-Kommissionen og den højtstående repræsentant for den fælles udenrigs- og sikkerhedspolitik beslutning om, at Fællesskabet hurtigst muligt måtte træffe beslutning om at imødegå denne ny trussel. Rådet for Den Europæiske Union, der mødtes samme dag, pålagde transportministrene at undersøge de beslutninger, der var taget med henblik på sikre luftfartssikkerheden og overveje eventuelle supplerende tiltag.

1.2. Rådet vedtog på et ekstraordinært møde for transportministre den 14. september en beslutning om, at man fandt det nødvendigt fuldt ud at indføre de grundlæggende regler for at modvirke ulovlige handlinger mod den civile luftfart, som er omhandlet i dokument 30 i European Civil Aviation Conference(1).

1.3. Endelig har Det Europæiske Råd på et ekstraordinært møde den 21. september opfordret Rådet af transportministre til på deres næste møde den 15. oktober, at træffe de fornødne foranstaltninger til at styrke luftfartssikkerheden. Disse foranstaltninger skal i særlig grad omfatte:

- Klassificering af våben

- Teknisk uddannelse af besætninger

- Kontrol og overvågning af indskrevet bagage

- Beskyttelse af adgangen til cockpit

- Kvalitativ kontrol af de sikkerhedsforanstaltninger som medlemsstaterne gennemfører.

2. Kommissionens forslag

2.1. Medlemsstaterne har været i stand til at reagere hensigtsmæssigt i forhold til tidligere bølger af luftfartsterrorisme i samarbejde gennem International Civil Aviation Organisation(2) og ECAC. Mellem 1970 og 1999 firedobledes passagerantallet og antallet af flyafgange fordobledes, samtidig med, at handlinger, der indvirkede på sikkerheden for luftfarten, faldt fra 100 til 6 og antallet af ofre fra 92 til 0.

2.2. De seneste begivenheder har imidlertid vist, at forholdene har ændret sig dramatisk, således at alle i Fællesskabet står over for den samme trussel, hvor ethvert fly kan kapres efter afgangen fra en lufthavn og anvendes som en potentiel bombe mod enhver by indenfor flyets rækkevidde.

2.3. Erkendelsen af denne fælles afhængighed er et af de resultater, der er kommet ud af drøftelserne i de førnævnte fora og konklusionen er, at alle nu ensartet bør gennemføre de henstillinger, der er anført i ECAC dokument 30 for såvel nationale som internationale flyvninger. Desuden bør der indføres en kollektiv mekanisme med henblik på at kontrollere, at reglerne indføres.

2.4. I lyset heraf og fordi der er behov for hurtigt at genetablere offentlighedens tillid til flytransport, finder Kommissionen, at en forordning er det bedste redskab til at sikre en fælles indførelse af de foreslåede regler, idet indførelsen via et direktiv vil tage for lang tid. Efter Kommissionens opfattelse vil en forordning være omfattet af Fællesskabets transportpolitik og dermed Traktatens artikel 80(2).

2.5. Som tidligere nævnt er der enighed om, at udgangspunktet for reguleringen skal være ECAC dokument 30, men henstillingerne heri er imidlertid ikke detaljerede nok til at kunne overvåges, hvorfor der må fastlægges tekniske standarder for at overkomme dette problem. Hertil kommer, at ikke alle medlemsstater har implementeret alle henstillinger i ECAC dokument 30. Der bliver derfor også behov for en gradvis gennemførelse af de foreslåede regler. Det bliver i den forbindelse afgørende for koordineringen af bestræbelserne, at hver medlemsstat har udpeget en kompetent myndighed for området.

2.6. De foreslåede regler skal give Fællesskabet de fornødne midler til at sikre den civile luftfarts sikkerhed med følgende foranstaltninger:

- Kontrol med adgang til sensitive områder i lufthavne og fly.

- Kontrol af passagerer og deres håndbagage.

- Kontrol og overvågning af indskrevet bagage.

- Kontrol af luftfragt og post.

- Uddannelse af jordpersonale.

- Definition af specifikationer for udstyr til ovennævnte kontrol.

- Klassifikation af våben og andre ting, det vil være forbudt at tage ombord i fly eller ind i sensitive områder af en lufthavn.

2.7. Da der kan opstå særlige situationer, hvor ensartede regler ikke fuldt ud opfylder konkrete trusler mod fly, må medlemsstaterne også have mulighed for at tage særlige forholdsregler. Sådanne særlige forholdsregler kan imidlertid have en uheldig effekt på de generelle foranstaltninger. Fællesskabet må derfor have en kontrolmekanisme, der kan sikre mod uhensigtsmæssige følger af nationale særregler, ligesom særregler, der ikke længere kan retfærdiggøres, ophæves.

2.8. Kommissionen foreslår endvidere etableringen af et effektivt kontrolsystem, der bl.a. kan medvirke til at sprede gode fremgangsmåder.

2.9. Det er vigtigt at gøre sig klart, at forordningsforslaget kun kan omfatte Fællesskabets territorium. Fly fra tredjelande, der enten skal lande i eller overflyver Fællesskabet vil således ikke være omfattet. Det er derfor fortsat nødvendig at sikre den globale flyvesikkerhed gennem bi- eller multilaterale aftaler. Arbejdet hermed er allerede i gang gennem ICAO, hvor bl.a. Fællesskabet har foreslået en opstramning af de regler for flyvesikkerhed, der er indeholdt i bilag 17 til Chicago konventionen.

3. Generelle bemærkninger

3.1. ØSU ser positivt på forslaget om en forordning, for så vidt som det på en hurtig og hensigtsmæssig måde imødekommer behovet for at sikre et højt sikkerhedsniveau ved hjælp af foranstaltninger, der forebygger ulovlige handlinger mod civil luftfart

3.2. Den type retsakt, som Kommissionen har valgt (forordning i stedet for direktiv), hilses derfor velkommen. Forordningen finder i princippet anvendelse direkte i alle medlemsstater uden først at skulle omsættes til national lovgivning.

3.3. ØSU bemærker, at de fælles krav til sikkerhedsforanstaltninger i lufthavne og tekniske specifikationer for udstyr til at støtte luftfartssikkerhed er baseret på de gældende krav i ECAC dokument 30, der findes i forordningens bilag. Dette tekniske bilag justeres til stadighed på baggrund af en komitologiprocedure. ØSU støtter en sådan procedure til at vedtage detaljerede tekniske gennemførelseskrav.

3.4. ØSU finder, at de aktuelle begivenheder i USA taler for hurtige, men også gennemarbejdede beslutninger med henblik på at sikre en høj sikkerhed i civil luftfart.

3.5. Der findes tre andre forslag, der omhandler flysikkerhed og som for øjeblikket behandles i EU's beslutningsproces. Det drejer sig om:

- en forordning om ændring af tekniske krav og administrative procedurer for civil luftfart (JAR-OPS)

- et forslag til direktiv om forebyggelse af ulykker og indsamling og spredning af oplysninger inden for civil luftfart

- et forslag til et direktiv om sikkerhedskrav og bevis for faglig kompetence for kabinebesætninger.

3.6. Disse forslag med konsekvenser for luftfartsikkerhed bør fremmes og hurtigst muligt vedtages endeligt.

3.7. Titlen på Kommissionens forslag til forordning er ikke dækkende, idet forslaget alene omhandler sikkerhedsforanstaltninger før bording af fly og ikke foranstaltninger om bord på fly.

3.8. Der bør snarest gennemføres lovgivning, der indebærer effektive sikkerhedsforanstaltninger vedrørende on board security, bl.a. hvad angår forhold som adgang til cockpittet, in-flight security-personale samt opretholdelse af effektiv luft-jord kommunikation i krisesituationer.

3.9. Rent konkret foreslås det i forordningen at indarbejde ECAC's anbefalinger i Dokument 30 i EU-lovgivningen.

3.10. Bestemmelserne foreslås at træde i kraft 20 dage efter offentliggørelsen i EF-Tidende.

3.11. Denne tidshorisont er urealistisk, specielt hvad angår forslag, der omhandler infrastrukturer.

3.12. En gennemførelse af det foreslåede regelsæt vil medføre betydelige omkostninger.

3.13. ØSU finder det ikke rimeligt, at lufthavne og flyselskaber skal påføres disse ekstraomkostninger. Det bør være medlemsstaternes opgave at sikre borgerne sikkerhed i lufthavne.

4. Særlige bestemmelser

4.1. Anvendelsesområde (Artikel 3)

4.1.1. For ØSU er spørgsmålet, om artikel 3 i forslaget til forordning, hvori det hedder, at de "i denne forordning foreskrevne foranstaltninger gælder for enhver lufthavn og andre luftfartsanlæg, der er beliggende på medlemsstaternes territorium," ikke er i modstrid med forordningens overordnede målsætning. ØSU vil gerne vide, om luftfartøjer, der ankommer fra tredjelande, kun bør have tilladelse til at lande i EU-lufthavne, hvis sikkerhedsniveauet i afgangslufthavnen svarer til eller er højere end kravene i forordningen.

4.1.2. Sikkerhed er ikke et territorialt problem og bør derfor ikke kun anskues i en EU-sammenhæng.

4.2. Fælles krav (Artikel 4,1)

4.2.1. Der burde her være en direkte henvisning til de nuværende standarder fra European Civil Aviation Conference (ECAC) Dokument 30.

4.3. Strengere foranstaltninger (Artikel 6)

4.3.1. ØSU forholder sig tvivlende til bestemmelserne i artikel 6 i forslaget til forordning, der giver medlemsstaterne lov til at anvende foranstaltninger, der er strengere end de i denne forordning fastsatte. Formålet med forordningen er jo allerede at sikre et højt niveau af sikkerhed.

4.3.2. Hvis bestemmelserne i denne artikel fastholdes, er det vigtigt, at Kommissionen efterprøver deres anvendelse for at sikre, at disse foranstaltninger ikke er diskriminerende eller unødigt restriktive.

4.4. Kontrol med overholdelse (artikel 7, stk. 3)

4.4.1. Den bebudede inspektion af lufthavne indebærer, at Kommissionen i god tid før inspektionen informerer den pågældende medlemsstat om inspektionen.

4.4.2. ØSU finder, at et kontrolsystem baseret på uannoncerede inspektioner vil være langt mere effektivt med henblik på at sikre implementeringen af forordningens bestemmelser.

4.5. Offentliggørelse af oplysninger (Artikel 9)

4.5.1. Den årlige publikation fra Kommissionens side af en rapport om gennemførelsen af forordningen bør ske under hensyntagen til kravet om fortrolighed.

5. Konklusion

5.1. ØSU støtter forslaget, herunder at det skal være en forordning i stedet for et direktiv, som tager lang tid at gennemføre.

5.2. Tre andre foreliggende forslag til retsakter, der omhandler flysikkerhed, bør fremmes og vedtages snarest.

5.3. Det foreliggende forslag omhandler alene sikkerhedsforanstaltninger før bording af fly. Der bør snarest foreslås og vedtages lovgivning, der omfatter on board security.

5.4. Den foreslåede tidshorisont for gennemførelse af forslaget er urealistisk, hvad angår infrastrukturer.

5.5. De betydelige meromkostninger, som en gennemførelse af forslagene vil indebære, bør dækkes af medlemsstaterne.

Bruxelles, den 28. november 2001.

Göke Frerichs

Formand for

Det Økonomiske og Sociale Udvalg

(1) European Civil Aviation Conference (ECAC) er en frivillig sammenslutning af europæiske luftfartsmyndigheder, der har vedtaget en række henstillinger bl.a. på området for luftfartssikkerheden.

(2) International Civil Aviation Organisation (ICAO) er FN's luftfartsagentur.